Seun (11) uit voertuig geslingerFoto: Verskaf. ŉ Seun (11) is in ŉ kritieke toestand ná hy uit ŉ motor geslinger is tydens ŉ ongeluk in Benoni oos van Johannesburg. Werner Vermaak, woordvoerder van ER24, het gesê die voorval het Donderdagaand plaasgevind. “Ons paramedici het omstreeks 18:45 by die toneel op die hoek van Vlei- en Trumpetstraat opgedaag. Die seun het op die sypaadjie gelê met baie ernstige kop- en borsbeserings,” het Vermaak verduidelik. Hy is per mediese helikopter na ŉ nabygeleë hospitaal gehaas. Volgens Vermaak het die drie ander insittendes van die motor geringe tot gemiddelde beserings opgedoen tydens die voorval. Hulle is na die Tambo Memorial-hospitaal vervoer. Die oorsaak van die ongeluk is nog onbekend.